WTI ร่วง 3% หลุด 69 เหรียญ กังวลวิกฤตแบงก์ “สหรัฐ-ยุโรป” หวั่นกระทบดีมานด์น้ำมัน
สัญญาน้ำมันดิบเวสต์เท็กซัส ร่วงกว่า 3% หลุดระดับ 69 ดอลลาร์ ท่ามกลางความกังวลวิกฤตแบงก์ “สหรัฐ-ยุโรป” หวั่นกระทบดีมานด์น้ำมัน
สัญญาน้ำมันดิบเวสต์เท็กซัส ร่วงกว่า 3% หลุดระดับ 69 ดอลลาร์ ท่ามกลางความกังวลวิกฤตแบงก์ “สหรัฐ-ยุโรป” หวั่นกระทบดีมานด์น้ำมัน
15 มี.ค. 2566

ผู้สื่อข่าวรายงานว่า สัญญาน้ำมันดิบ WTI ดิ่งลงกว่า 3% หลุดระดับ 69 ดอลลาร์ในวันนี้ ท่ามกลางความกังวลเกี่ยวกับวิกฤตการณ์ในภาคธนาคารของสหรัฐและยุโรป ซึ่งจะส่งผลกระทบต่อความต้องการใช้น้ำมัน
ณ เวลา 21:03 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX ลบ 2.75 ดอลลาร์ หรือ 3.86% สู่ระดับ 68.58 ดอลลาร์/บาร์เรล
โดยล่าสุด นักลงทุนวิตกต่อสถานะการเงินของเครดิต สวิส ธนาคารใหญ่เป็นอันดับ 2 ของสวิตเซอร์แลนด์ ซึ่งได้ซ้ำเติมความกังวลจากการที่รัฐบาลสหรัฐสั่งปิดกิจการของ ซิลิคอน วัลเลย์ แบงก์ (Silicon Valley Bank) และ ซิกเนเจอร์ แบงก์ (Signature Bank)
ขณะที่นักลงทุนพากันเทขายหุ้นเครดิต สวิส หลัง ธนาคารซาอุดี เนชั่นแนล แบงก์ (Saudi National Bank) หรือ SNB ซึ่งเป็นผู้ถือหุ้นรายใหญ่ที่สุดของเครดิต สวิส ประกาศว่า SNB ไม่สามารถเพิ่มความช่วยเหลือทางการเงินต่อเครดิต สวิส เนื่องจากจะทำให้ SNB ถือหุ้นในเครดิต สวิสมากกว่า 10% ซึ่งจะเป็นการทำผิดกฎระเบียบธนาคาร
ก่อนหน้านี้ เครดิต สวิสเปิดเผยว่า ธนาคารขาดทุนสุทธิ 1.4 พันล้านฟรังก์สวิสในไตรมาส 4/2565 โดยสูงกว่าที่นักวิเคราะห์คาดการณ์ที่ระดับ 1.32 พันล้านฟรังก์สวิส ส่งผลให้ยอดขาดทุนตลอดทั้งปีอยู่ที่ 7.3 พันล้านฟรังก์สวิส
นอกจากนี้ ลูกค้าแห่ถอนเงินฝากมากกว่า 1.10 แสนล้านฟรังก์สวิสในไตรมาส 4/2565 ท่ามกลางความวิตกเกี่ยวกับข่าวอื้อฉาวของธนาคารในการทำผิดกฎระเบียบ และความเสี่ยงในการถูกดำเนินคดี
โดยตลาดจับตาการเปิดเผยสต็อกน้ำมันดิบของสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ หลังจากที่สถาบันปิโตรเลียมอเมริกา (API) เปิดเผยว่าสต็อกน้ำมันดิบเพิ่มขึ้น 1.2 ล้านบาร์เรลในสัปดาห์ที่แล้ว